Document ID: 32013R0555

A BIZOTTSÁG 555/2013/EU RENDELETE
(2013. június 14.)
a 142/2011/EU rendeletnek a Bosznia-Hercegovinából származó egyes állati melléktermékek tranzitforgalma tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról és az 1774/2002/EK rendelet hatályon kívül helyezéséről szóló, 2009. október 21-i 1069/2009/EK európai parlamenti és tanácsi rendeletre (állati melléktermékekről szóló rendelet) (1) és különösen annak 41. cikke (3) bekezdésének második albekezdésére és 42. cikke (2) bekezdésének a) pontjára,
mivel:
(1)
A nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról szóló 1069/2009/EK európai parlamenti és tanácsi rendelet végrehajtásáról, valamint a 97/78/EK tanácsi irányelvnek az egyes minták és tételek határon történő állat-egészségügyi ellenőrzése alóli, az irányelv szerinti mentesítése tekintetében történő végrehajtásáról szóló, 2011. február 25-i 142/2011/EU bizottsági rendelet (2) végrehajtási intézkedéseket ír elő a nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok tekintetében.
(2)
A horvátországi Ploče kikötőjének földrajzi elhelyezkedése miatt és a kikötő elérhetőségének Horvátország Unióhoz való csatlakozása után történő biztosítása érdekében különleges feltételeket kell megállapítani a Bosznia-Hercegovinából származó állati melléktermékeknek és a belőlük származó termékeknek az Unión keresztül harmadik országokba irányuló szállítása tekintetében.
(3)
A 2009/821/EK bizottsági határozat (3) meghatározza a jóváhagyott állat-egészségügyi határállomások jegyzékét, megállapít egyes, a Bizottság állat-egészségügyi szakértői által végzett ellenőrzésekre vonatkozó szabályokat, és meghatározza a TRACES állat-egészségügyi egységeit. Mivel a Bosznia-Hercegovinából származó állati melléktermékek érintett szállítmányainak az Unión keresztül harmadik országokba történő szállítása kizárólag Nova Sela és Ploče horvátországi állat-egészségügyi határállomásokon áthaladva történhet, ezeket a határállomásokat - amint a jóváhagyásukhoz szükséges technikai feltételek teljesülnek - fel kell venni a 2009/821/EK határozat I. mellékletében szereplő listába.
(4)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
A 142/2011/EU rendelet a következő 29a. cikkel egészül ki:
„29a. cikk
A Bosznia-Hercegovinából érkező, harmadik országokba szállítandó állati melléktermékek Horvátországon áthaladó tranzitforgalmára vonatkozó egyedi követelmények
(1) Az alábbi feltételek teljesülése esetén engedélyezni kell a Bosznia-Hercegovinából érkező, állati melléktermékeket és azokból származó termékeket tartalmazó szállítmányoknak az Unión keresztül harmadik országokba történő közúti szállítását közvetlenül Nova Sela és Ploče állat-egészségügyi határállomások között:
a)
a hatósági állatorvos a szállítmányt a belépés szerinti állat-egészségügyi határállomáson sorozatszámmal ellátott vámzárral látta el;
b)
a hatósági állatorvos a belépés szerinti állat-egészségügyi határállomáson a szállítmányt kísérő, a 97/78/EK irányelv 7. cikkében említett okmányok minden oldalára rábélyegezte a „KIZÁRÓLAG AZ EU-N KERESZTÜL HARMADIK ORSZÁGOKBA TÖRTÉNŐ SZÁLLÍTÁSRA” feliratot;
c)
teljesülnek a 97/78/EK irányelv 11. cikkében előírt eljárási követelmények;
d)
a szállítmányt a 136/2004/EK rendelet 2. cikkének (1) bekezdésében említett közös állat-egészségügyi beléptetési okmányon a beléptetés helye szerinti állat-egészségügyi határállomás hatósági állatorvosa átszállításra elfogadhatónak minősíti.
(2) Az ilyen szállítmányoknak a 97/78/EK irányelv 12. cikkének (4) bekezdésében és 13. cikkében meghatározott kirakodása, illetve tárolása az Unióban nem engedélyezett.
(3) Az illetékes hatóságnak rendszeres ellenőrzéseket kell végeznie annak biztosítása érdekében, hogy az Unió területét elhagyó szállítmányok száma és a termékek mennyisége megegyezik a belépő szállítmányok számával és a belépő termékek mennyiségével.”
2. cikk
Ez a rendelet Horvátország csatlakozási szerződésének hatálybalépése esetén, annak hatálybalépése napján lép hatályba.
Ezt a rendeletet attól a naptól fogva kell alkalmazni, amelytől fogva a 2009/821/EK határozatnak a Nova Sela és Ploče állat-egészségügyi határállomásokat a határozat I. mellékletébe beillesztő módosításai alkalmazandók.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. június 14-én.

Labels: 1
17
5
8
3
6
18